作者:趙以夫
標題:賀新郎
內容:滿酌蓬萊酒。最苦是、中年作惡，送人時候。一夜朔風吹石裂，驚得梅花也瘦，更衣袂、嚴霜寒透。捲起潮頭無丈尺，甚扁舟、拍上三江口。明月冷，載歸否。分攜欲折無垂柳。但層樓徙倚，兩眉空皺。海闊天高無處問，萬事不堪回首。況目斷、孤鴻去後。玉樣松鱸今正美，想子真、微笑還招手。且為我，飲三鬥。